Document ID: 32011D0381

KOMISIJAS LĒMUMS
(2011. gada 24. jūnijs)
par ekoloģisko kritēriju noteikšanu ES ekomarķējuma piešķiršanai lubrikantiem
(izziņots ar dokumenta numuru C(2011) 4447)
(Dokuments attiecas uz EEZ)
(2011/381/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Eiropas Parlamenta un Padomes 2009. gada 25. novembra Regulu (EK) Nr. 66/2010 par ES ekomarķējumu (1), un jo īpaši tās 8. panta 2. punktu,
apspriedusies ar Eiropas Savienības Ekomarķējuma komiteju,
tā kā:
(1)
Saskaņā ar Regulu (EK) Nr. 66/2010 ES ekomarķējumu var piešķirt tiem produktiem, kam visā to aprites ciklā ir samazināta ietekme uz vidi.
(2)
Regulā (EK) Nr. 66/2010 paredzēts īpašus ES ekomarķējuma kritērijus noteikt atbilstīgi produktu grupām.
(3)
Komisijas Lēmumā 2005/360/EK (2) ir noteikti ekoloģiskie kritēriji un saistītās novērtēšanas un verifikācijas prasības lubrikantiem, kas ir spēkā līdz 2011. gada 30. jūnijam.
(4)
Šie kritēriji tikuši pārskatīti, ņemot vērā tehnoloģiju attīstību. Šiem jaunajiem kritērijiem un ar tiem saistītajām vērtēšanas un verifikācijas prasībām jābūt spēkā četrus gadus no šā lēmuma pieņemšanas dienas.
(5)
Skaidrības labad Lēmums 2005/360/EK ir jāaizstāj.
(6)
Ir jānosaka pārejas periods, lai ražotājiem, kuru ražotajiem produktiem atbilstīgi Lēmumā 2005/360/EK noteiktajiem kritērijiem piešķirts ekomarķējums lubrikantiem, dotu pietiekamu laiku savu produktu pielāgošanai pārskatītajiem kritērijiem un prasībām. Ražotājiem būtu arī jāatļauj ar Lēmumā 2005/360/EK vai šajā lēmumā noteiktajiem kritērijiem saistītus pieteikumus iesniegt līdz minētā lēmuma spēkā esamības termiņa beigām.
(7)
Šajā lēmumā paredzētie pasākumi ir saskaņā ar atzinumu, ko sniegusi komiteja, kura izveidota ar Regulas (EK) Nr. 66/2010 16. pantu,
IR PIEŅĒMUSI ŠĀDU LĒMUMU.
1. pants
Produktu grupa “lubrikanti” ietver šādas kategorijas.
1.
:
kategorija
:
hidrauliskie šķidrumi un traktora transmisijas eļļas
2.
:
kategorija
:
konsistentās smērvielas un deidvuda cauruļu smērvielas
3.
:
kategorija
:
motorzāģu ķēžu eļļas, betona veidņu antiadhezīvie līdzekļi, tērauda trošu lubrikanti, deidvuda cauruļu eļļas un citi pilnīga izlietojuma lubrikanti.
4.
:
kategorija
:
eļļas divtaktu dzinējiem
5.
:
kategorija
:
industriālās un kuģu transmisijas eļļas.
2. pants
Šajā lēmumā izmanto šādas definīcijas:
1)
“lubrikants” ir preparāts, kas sastāv no bāzes šķidruma un piedevām;
2)
“bāzes šķidrums” ir eļļošanas šķidrums, kura plūstamība, novecošanās, eļļošanas spēja, pretnodiluma īpašības, kā arī tās kontaminantu suspendēšanas īpašības nav uzlabotas, pievienojot piedevas;
3)
“viela” ir ķīmiskais elements un tā savienojumi, kas sastopami dabā vai iegūti kādā ražošanas procesā, tostarp piedevas, kas vajadzīgas produktu stabilitātes saglabāšanai, kā arī jebkādi ražošanas procesā radušies piemaisījumi, izņemot šķīdinātājus, kurus var atdalīt, neietekmējot vielas stabilitāti un ķīmisko sastāvu.
4)
“biezinātājs” ir viela vai vairākas vielas, kas ietilpst bāzes šķidruma sastāvā un kas tiek izmantota eļļošanas šķidruma, vai konsistentās smērvielas iebiezināšanai vai reoloģisko īpašību modificēšanai;
5)
“galvenais komponents” ir jebkura viela, kura masas daļa ir lielāka par 5 % no lubrikanta masas;
6)
“piedeva” ir viela vai maisījums, kura primārās funkcijas ir plūstamības, novecošanas, eļļošanas spējas un pretnodiluma īpašību vai kontaminantu suspendēšanas īpašību uzlabošana;
7)
“konsistentā smērviela” ir biezs vai daļēji iebiezināts maisījums, kas sastāv no biezinātāja, un kura sastāvā var ietvert arī citus ingredientus, kas piešķir šķidrajam lubrikantam speciālas īpašības.
3. pants
Saskaņā ar Regulu (EK) Nr. 66/2010 ES ekomarķējumu piešķir tikai tādiem lubrikantiem, kuri pieskaitāmi šā lēmuma 1. pantā noteiktajai produktu grupai “lubrikanti”, kas atbilst šā lēmuma pielikumā noteiktajiem kritērijiem un ar tiem saistītajām novērtēšanas un verifikācijas prasībām.
4. pants
Ekoloģiskie kritēriji produktu grupai “lubrikanti” un ar tiem saistītās novērtēšanas un verifikācijas prasības ir spēkā četrus gadus no šā lēmuma pieņemšanas dienas.
5. pants
Administratīvos nolūkos produktu grupai “lubrikanti” piešķirtais ciparu kods ir “027”.
6. pants
Lēmumu 2005/360/EK atceļ.
7. pants
1. Neskarot 6. panta noteikumus, pieteikumus ES ekomarķējuma saņemšanai produktu grupā “lubrikanti” ietilpstošajiem produktiem, kas iesniegti pirms šā lēmuma pieņemšanas datuma, novērtē atbilstoši Lēmuma 2005/360/EK nosacījumiem.
2. Pieteikumi ES ekomarķējuma saņemšanai produktu grupā “lubrikanti” ietilpstošajiem produktiem, kas iesniegti no šā lēmuma pieņemšanas datuma, bet vēlākais līdz 2011. gada 30. jūnijam, var būt balstīti uz kritērijiem, kas izklāstīti Lēmumā 2005/360/EK vai kritērijiem, kas izklāstīti šajā lēmumā.Šie pieteikumi tiks novērtēti saskaņā ar kritērijiem, uz kuriem tie tika balstīti.
3. Ja ES ekomarķējumu piešķir, pamatojoties uz pieteikumu, kas novērtēts saskaņā ar Lēmumā 2005/360/EK noteiktajiem kritērijiem, šo ES ekomarķējumu ir atļauts izmantot 12 mēnešus pēc šā lēmuma pieņemšanas dienas.
8. pants
Šis lēmums ir adresēts dalībvalstīm.
Briselē, 2011. gada 24. jūnijā

Labels: 3
1
20